NARIADENIE KOMISIE (ES) č. 852/2006
z 9. júna 2006,
ktorým sa mení a dopĺňa nariadenie (ES) č. 793/2006 stanovujúce určité podrobné pravidlá uplatňovania nariadenia Rady (ES) č. 247/2006 o osobitných opatreniach v oblasti poľnohospodárstva v najvzdialenejších regiónoch Únie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 247/2006 z 30. januára 2006 o osobitných opatreniach v oblasti poľnohospodárstva v najvzdialenejších regiónoch Únie (1), a najmä na jeho článok 30,
keďže:
(1)
Nariadením Rady (ES) č. 247/2006 sa nahrádza súčasný režim pre najvzdialenejšie regióny stanovený v nariadeniach Rady (ES) č. 1452/2001 (2), (ES) č. 1453/2001 (3) a (ES) č. 1454/2001 (4) a zrušujú sa tieto nariadenia. V súlade s článkom 33 sa uplatňuje na každý dotknutý členský štát odo dňa, keď mu Komisia oznámi schválenie rámcového programu uvedeného v článku 24 ods. 1.
(2)
Z článku 33 nariadenia (ES) č. 247/2006 vyplýva, že ustanovenia nariadení (ES) č. 1452/2001, (ES) č. 1453/2001 a (ES) č. 1454/2001 sa uplatňujú do dňa, keď Komisia dotknutému členskému štátu oznámi schválenie rámcového programu uvedeného v článku 24 ods. 1 nariadenia (ES) č. 247/2006. Je preto potrebné objasniť, že opatrenia prijaté na implementáciu nariadení (ES) č. 1452/2001, (ES) č. 1453/2001 a (ES) č. 1454/2001 nezostávajú po tomto dni v platnosti.
(3)
V tejto súvislosti je potrebné stanoviť, že žiadosti predložené v rámci opatrení prijatých na implementáciu nariadení (ES) č. 1452/2001, (ES) č. 1453/2001 a (ES) č. 1454/2001, ktoré nie sú vybavené ku dňu oznámenia rámcového programu uvedeného v článku 24 ods. 1 nariadenia (ES) č. 247/2006, sa riešia v rámci režimu zavedeného v tomto nariadení, a najmä podľa rámcového programu uvedeného v článku 24 ods. 1.
(4)
Je preto vhodné zmeniť a doplniť nariadenie Komisie (ES) č. 793/2006 (5), s cieľom zaviesť potrebné prechodné opatrenia na zabezpečenie hladkého prechodu z ustanovení platných pre rok 2005 na prechodné opatrenia zavedené nariadením (ES) č. 247/2006.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
V nariadení (ES) č. 793/2006 sa vkladá článok 52a:
„Článok 52a
Prechodné opatrenia
1. Opatrenia prijaté na implementáciu nariadení (ES) č. 1452/2001, (ES) č. 1453/2001 a (ES) č. 1454/2001, ktoré sú v platnosti po 31. decembri 2005, sa budú uplatňovať až do dňa, keď Komisia dotknutému členskému štátu oznámi schválenie rámcového programu uvedeného v článku 24 ods. 1 nariadenia (ES) č. 247/2006.
2. Ustanovenia tohto nariadenia sa uplatňujú na žiadosti predložené v rámci opatrení prijatých na implementáciu nariadení (ES) č. 1452/2001, (ES) č. 1453/2001 a (ES) č. 1454/2001 pre rok 2006, ktoré nie sú vybavené ku dňu oznámenia uvedeného v odseku 1 tohto článku alebo ktoré sa predložili po tomto dátume.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 9. júna 2006